ช่วงนี้เทรนสุขภาพมาแรง ร้านพวกสลัดจึงมีเยอะมาก ตอนแรกตั้งใจจะไปทานอีกร้านนึง แต่พอเห็นร้านนี้ในระยะไกลๆ เลยขอลองดูเมนูและแวะชิม
CoCo Salad เป็นร้านที่เน้นเมนูสลัด แต่ว่าก็มีเมนูอื่นๆด้วย โดยสลัดของที่นี่ จะมีทั้งแบบ
-Special salad สลัดสเปเชียล สลัดพิเศษของทางร้าน เช่น สลัดผักพื้นบ้านปลาทูทอด รึสลัดผลไม้อะโลฮ่า 
-Half salad + Half meat สลัดและเนื้อ สามารถเลือกได้ระหว่างสลัดผักสด สลัดผลไม้ และสลัดผักย่าง ส่วนเนื้อมีทั้ง เนื้อวัว หมู ไก่ ปลา และไส้กรอก หรือหากใครชอบที่จะดีไซน์สลัดเองก็มีเมนู
-Salad of your choice สลัดจานโปรด โดยทางร้านจะมีผักพื้นฐานมาให้ เราสามารถเลือกน้ำสลัดได้ 1 อย่าง ใครอยากเพิ่มน้ำสลัดรึเนื้อสัตว์ก็คิดราคาเพิ่ม
ส่วนสำหรับเมนูอื่นๆ
-สเต๊ก 
มีทั้ง เนื้อวัว หมู ปลา ไก่ และไส้กรอก
-พาสต้า
เป็นเส้นสปาเก็ตตี้และมักกะโรนีผัดกับเครื่อง และเนื้อสัตว์หลากหลายชนิด 
ส่วนใครชอบทานข้าวก็มีเมนูข้าวผัด ข้าวราดต่างๆให้เลือก
 
สถานที่ตั้งร้าน
ชั้นสอง โครงการมีโชคพลาซ่า ข้างตลาดรวมโชค ร้านจะอยู่ข้างๆกับมายเวียดนาม หากใครไปไม่ถูกสอบถามได้ที่เบอร์ 096 698 7131

บรรยากาศร้าน
รู้สึกเหมือนมีสไตล์ล้านนาผสมนิดๆ เพราะโต๊ะเก้าอี้ใช้วัสดุเป็นไม้ มีเบาะผ้านุ่มๆรองนั่ง ที่นี่มี wifi  ฟรีด้วยนะ

เวลาเปิดปิด
11.00-21.00

เมนูที่สั่ง
-Salad + Spicy roasted chicken สลัดผักสดกับไก่อบสไปซี่ 
พูดถึงตัวสลัด มีผักกาดแก้ว เรดโอ้ค กรีนโอ้ค แตงกวาญี่ปุ่น แครอท กะหล่ำปลีม่วง มะเขือเทศ ฟักทองนึ่ง และซาโยเต้(เบนซ์ว่ารสชาติคล้ายๆน้ำเต้าบ้านเรานะ) ราดด้วยน้ำสลัดเทาซันไอซ์แลนด์ แต่หากใครไม่ชอบก็ขอเปลี่ยนได้ เบนซ์ก็ขอเปลี่ยนเป็นซีอิ้วญี่ปุ่นงาดำ แต่พนักงานดันลืม ราดเทาซันมาให้ซะงั้น ตัวผักสลัดมีสด กรอบนะ แต่เบนซ์ว่าแครอทสดหั่นมาชิ้นใหญ่ไปนิด คนใส่เหล็กดัดฟัน รึเด็กๆอาจทานไม่สะดวก ชิมน้ำสลัดอันแรก เทาซันไอซ์แลนด์ ก็มีความเปรี้ยวๆหวานๆมันๆ ส่วนซีอิ้วญี่ปุ่น หอมงาดำเตะจมูกมาก แต่รสชาติออกไปทางเค็มนำ จริงๆเบนซ์ว่ามันควรจะเปรี้ยวนำ เค็มตามรึป่าว มาที่ไก่อบกันบ้าง ตัวไก่เนื้อไม่แห้งนะ ชุ่มกำลังดี ได้กลิ่นปาปริก้าเด่นมาก เบนซ์ชอบนะ เวลาทานไปเรื่อยๆมันจะค่อยๆเผ็ดร้อน ไม่ได้เผ็ดปากพองแบบบ้านเรา 

-Salad + Smoked chicken สลัดผักสดกับอกไก่รมควัน
เลือกน้ำสลัดเป็นซีอิ้วญี่ปุ่นงาดำเหมือนกัน เมนูนี้เลยพูดถึงเฉพาะตัวอกไก่รมควันพอ ตัวอกไก่มีมา 4 ชิ้นแบบติดหนังมาด้วยนะ เนื้อด้านในนี่นุ่มมากเลยแหละ แอบเหมือนทานแฮมหมูเบาๆ ไม่มีความเค็มเหมือนเนื้อสัตว์รมควันทั่วไปเลย เบนซ์ว่าอันนี้เป็นข้อดีนะ จะได้ไม่เพิ่มโซเดียมในร่างกายมากเกินไป ตอนทานนี่ได้กลิ่นของรมควันผสมกับใบไทม์เบาๆ จานนี้เบนซ์ก็ชอบเหมือนกัน

ประทับใจ
-เจ้าของร้านบริการดีมาก 
-เมนูเยอะ สร้างสรรค์พอสมควร 
-ราคาไม่แพง

ข้อเสนอแนะ
-ตัวน้ำสลัดซีอิ้วญี่ปุ่นงาดำ เบนซ์ว่ามันเค็มไป ไม่รู้ลืมเติมน้ำส้ม รึใส่ซีอิ้วหนักมือไป
-ปกติเบนซ์ไม่ทานน้ำสลัดเทาซันไอซ์แลนด์ ซึ่งตอนสั่งขอเปลี่ยนไปแล้ว แต่ตอนเสิร์ฟพนักงานยังลืมใส่มาอีก ควรปรับปรุง ทวนออเดอร์ลูกค้าตอนทำนิดนึงเนอะ





